Danmark er på vej til at få en ny, stor ø på størrelse med ti fodboldbaner.

Det er staten, som vil bygge øen midt ude i Flade Sø i Thy som en del af et større miljøprojekt, der skal begrænse forureningen med kvælstof til Limfjorden. Øen vil også blive en perfekt yngleplads for sjældne fuglearter.

Miljøprojektet går ud på at lede vandet fra Hvidbjerg Å ind gennem Flade Sø. Dermed genskabes en særdeles effektiv udgave af naturens eget renseanlæg.

- Bakterier i vandet omdanner forurenende nitrat til kvælstof i luftform, som forsvinder op i atmosfæren, forklarer projektleder Henrik Schjødt Kristensen fra Naturstyrelsen Thy.

Flade Sø Ligger i den sydvestlige del af Thy. Søen har i løbet af de sidste 150 år været under kraftig forandring gennem kanalbyggeri og afvanding. Søen er i dag helt inddiget, som led i kystsikring af vestkysten, og er helt afskåret fra Hvidbjerg Å systemet, som søen tidligere var en naturlig del af. (Kilde: Naturstyrelsen)

Øen er en vigtig del af projektet. Den bliver bygget af materialer fra søbunden og bliver udformet, så den tvinger øens vand ud i hele søen på 450 hektar. Derved sker en effektiv rensning af vandet.

Læs også : Aftale på plads: Landmænd skal sprede gyllen mere præcist

Øen får en størrelse på seks hektar eller op mod ti fodboldbaner.

- Faktisk er det beregnet, at vandet vil få en opholdstid på 29 dage i søen. Det giver god tid til, at kvælstof i form af forurenende nitrat fra åens vand ved bakteriernes hjælp kan omdannes til kvælstof i luftform. Derfor er netop dette projekt så effektivt, når det gælder om at fjerne kvælstof fra vandmiljøet, siger projektlederen.

Projektet adskiller sig også fra andre vådområde-projekter ved, at ingen landbrugsjord skal oversvømmes, siger Henrik Schjødt Kristensen